Tutkimus:Puhtaus on puoli tulosta - Taloussanomat - Ilta-Sanomat
Tutkimus:Puhtaus on puoli tulosta
Julkaistu: 5.10.2005 14:13 , Päivitetty: 16.8.2006 15:38
Siivous vaikuttaa keskeisesti siihen, miten hyvin tai huonosti työpaikoilla voidaan. Hyvin hoidettu siivous näyttää parantavan myös tuottavuutta, todettiin Finnclean 2005 -messujen avausseminaarissa keskiviikkona Tampereella.
- Joka kolmas toimistotyöntekijä kokee jatkuvaa haittaa tunkkaisesta sisäilmasta ja joka neljäs sisäympäristön pölystä ja liasta, kertoi professori Kari Reijula Uudenmaan aluetyöterveyslaitokselta.
Silmien, hengitysteiden ja ihon oireet ovat tavallista yleisempiä sellaisissa työpisteissä, joissa pöly ja lika koetaan jatkuvana haittana. Nämä puutteet liittyvät selkeästi siivouksen epäkohtiin.
Työterveyslaitos ja Teknillinen korkeakoulu ovat hiljattain aloittaneet Tuottava toimisto 2005 -tutkimushankkeen. Tutkimuksessa on jo käynyt ilmi ainakin se, että siivouksen tehostaminen vähentää työntekijöiden oireilua.
- Tämä puolestaan voi parantaa työntekijän työstä selviytymistä ja lisätä sitä kautta tuottavuutta, sanoi Reijula.
Tutkija Tuula Suontamo totesi seminaarissa, että tutkittua tietoa ei siivousalalle vielä ole kovin runsaasti tarjolla vaan alalla toimitaan paljon mutu-tiedon varassa. Hän toivoikin lisää rahoitusta tutkimukselle.
Perjantaina päättyvät Finnclean-messut kokoavat siivous-, puhtaanapito- ja tekstiilihuoltoalan ammattilaisia Tampereen Pirkkahalliin. Messuilla on mukana lähes 120 näytteilleasettajaa.